-----------------------------------------------------------------------
  9. การควบคุมภายใน

  -----------------------------------------------------------------------

บริษัทได้ให้ความสำคัญต่อระบบการควบคุมภายในทั้งในระดับบริหาร
และระดับปฏิบัติงานอย่างมีประสิทธิภาพ จึงได้กำหนดภาระหน้าที่
อำนาจการดำเนินการของผู้ปฏิบัติงาน และผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามการควบคุมและประเมินผลเพื่อการตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงินโดยได้กำหนดอำนาจอนุมัติในการทำธุรกรรมทางการเงินไว้อย่างเป็นลายลักษณ์อักษร

บริษัทได้จัดให้มีผู้ตรวจสอบภายใน โดยได้แต่งตั้งฝ่ายตรวจสอบภายใน
เพื่อปฏิบัติงานตรวจสอบภายใน โดยเน้นที่ความเสี่ยงของธุรกิจและระบบการปฏิบัติงาน
โดยมีวัตถุประสงค์เพื่อเพิ่มประสิทธิภาพในการดำเนินงานของบริษัท
เพิ่มความเชื่อมั่นของคณะกรรมการตรวจสอบและผู้บริหารระดับสูงว่ามีระบบข้อมูลที่เชื่อถือได้
เพื่อให้เกิดความมั่นใจในการควบคุมดูแลการใช้ทรัพย์สินของบริษัทเป็นไปอย่างถูกต้อง
เพื่อให้คณะกรรมการตรวจสอบและผู้บริหารระดับสูงเกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

ผู้สอบบัญชีของบริษัทคือ นายพจน์ อัศวสันติชัย แห่งบริษัท สอบบัญชีธรรมนิติ จำกัด
ซึ่งเป็นผู้ตรวจสอบงบการเงินของบริษัทได้เข้ามาทำการประเมินประสิทธิภาพการควบคุมภายในของบริษัทและไม่พบจุดอ่อนที่เป็นสาระสำคัญในระบบการควบคุมภายในแต่อย่างใด

ในการประชุมคณะกรรมการครั้งที่ 3/2555 เมื่อวันที่ 27 กันยายน 2555 โดยมีกรรมการตรวจสอบ
3 ท่าน เข้าร่วมประชุมด้วย
คณะกรรมการตรวจสอบได้ประเมินระบบการควบคุมภายในตามแนวทางของ COSO
ซึ่งจากการซักถามข้อมูลจากผู้บริหารและฝ่ายตรวจสอบภายใน
รวมทั้งตรวจสอบเอกสารหลักฐานแล้วสรุปได้ว่า
บริษัทมีระบบการควบคุมภายในอย่างเพียงพอและเหมาะสมแล้ว
โดยกรรมการตรวจสอบมีความเห็นต่อระบบควบคุมภายในของบริษัททั้ง 5 องค์ประกอบ ดังนี้

1)  องค์กรและสภาพแวดล้อม (Organizational Control and Environment Measure)

เพื่อเป็นแนวทางในการปฎิบัติงานทางบริษัทจึงได้มีการกำหนดเป้าหมายในด้านต่างๆ
เกี่ยวกับองค์กรในการดำเนินธุรกิจ โดยเป้าหมายการทำงานของพนักงานในแต่ละฝ่าย / แผนก
นั้นจะถูกกำหนดโดยผู้บริหาร ผู้จัดการฝ่าย / แผนก ซึ่งจะต้องคำนึงถึงความเป็นไปได้ของเป้าหมาย
และมีการปรับโครงสร้างการบริหารงานเพื่อให้การดำเนินงานมีประสิทธิภาพมากยิ่งขึ้น
โดยเน้นความสำคัญต่อผลประโยชน์ของผู้ถือหุ้นเป็นหลัก
นอกจากนั้นบริษัทได้มีการกำหนดกฏระเบียบมาตรการรวมถึงบทลงโทษ
เพื่อป้องกันไม่ไห้เกิดผลกระทบต่อบริษัทและบริษัทยังได้มีการนำระบบ ISO
เข้ามาควบคุมในการจัดซื้อ / จัดจ้าง รวมถึงการปลูกจิตสำนึกและคุณภาพที่มองไม่เห็น เช่น
ความซื่อสัตย์ ความโปร่งใส การมีภาวะความเป๋นผู้นำ การมีจริยธรรมอีกด้วย

2)  การบริหารความเสี่ยง (Risk Management Measure)

บริษัทได้มีการวิเคราะห์และประเมินความเสี่ยงเกี่ยวกับการดำเนินธุรกิจทั้งปัจจัยภายในและปัจจัยภายนอกอยู่สม่ำเสมอ
เพื่อเป็นการป้องกันผลกระทบที่อาจจะเกิดขึ้น
โดยมีการกำหนดมาตรการในการลดความเสี่ยงตามที่นโยบายบริษัทได้กำหนดไว้และแจ้งให้พนักงานทุกคนรับทราบและเข้าใจในการปฎิบัติงานตามมาตรการการบริหารความเสี่ยงต่างๆ
ของบริษัท

3)  การควบคุมการปฏิบัติงานของฝ่ายบริหาร (Management Control Activities)

ฝ่ายบริหารได้จัดทำกิจกรรมการควบคุมที่มีประสิทธิภาพและประสิทธิผล
เพื่อป้องกันหรือลดความเสียหายหรือความผิดพลาดที่อาจเกิดขึ้น บริษัทจึงมีการกำหนดขอบเขต
อำนาจ หน้าที่ และวงเงินอนุมัติของฝ่ายบริหารในแต่ละระดับไว้อย่างชัดเจน
โดยมีการแบ่งแยกหน้าที่ความรับผิดชอบในการอนุมัติ การบันทึกรายการ
และการดูแลจัดเก็บทรัพย์สินออกจากกัน
นอกจากนั้นบริษัทได้มีการกำหนดมาตรการเกี่ยวกับการทำธุรกรรมกับผู้ถือหุ้นรายใหญ่ ผู้บริหาร
หรือผู้ที่เกี่ยวข้อง โดยให้ฝ่ายจัดการสามารถอนุมัติในการทำธุรกรรมตามพระราชบัญญัติหลักทรัพย์
(ฉบับที่ 4) พ.ศ. 2551
โดยผู้ที่จะอนุมัติธุรกรรมได้นั้นจะต้องเป็นผู้ที่ไม่มีส่วนได้ส่วนเสียในธุรกรรมนั้น

4)  ระบบสารสนเทศและการสื่อสารข้อมูล (Information and Communication Measure)

บริษัทได้จัดทำรายงานเรื่องที่ให้คณะกรรมการพิจารณาโดยมีข้อมูลที่สำคัญต่างๆ
รวมทั้งเอกสารประกอบ การตัดสินใจแก่คณะกรรมการบริษัททุกครั้ง
และมีการส่งหนังสือเชิญประชุมให้แก่คณะกรรมการบริษัท ก่อนมีการประชุมอย่างน้อย 7 วัน
และในการจัดทำรายงานการประชุมนั้นจะมีการบันทึกรายละเอียดต่าง ๆ
เพื่อให้ผู้ถือหุ้นสามารถตรวจสอบความเหมาะสมในการปฏิบัติงานของคณะกรรมการในการประชุมคณะกรรมการบริษัท
และได้มีการจัดเก็บเอกสารโดยมีการแบ่งแยกตามหมวดหมู่
ประเภทและระดับความสำคัญของเอกสารไว้อย่างครบถ้วน
เพื่อให้เกิดความสะดวกต่อการหยิบใช้งานและป้องกันการสูญหายหรือการเสื่อมสภาพของเอกสารด้วย

5)  ระบบการติดตาม (Monitoring)

บริษัทมีการนำผลการดำเนินงานมาเปรียบเทียบกับเป้าหมายที่ตั้งไว้อย่างสม่ำเสมอ
โดยจัดให้มีการประชุมคณะผู้บริหารเป็นประจำทุกเดือน เพื่อติดตามผลการดำเนินงานขององค์กร
ในกรณีที่เกิดเหตุการณ์ที่อาจส่งผลกระทบต่อบริษัทจะมีการเรียกประชุมเพื่อทบทวนในทันที
เพื่อรับการปรับปรุงแก้ไขได้ทันท่วงที
นอกจากนั้นฝ่ายตรวจสอบภายในยังได้มีการตรวจสอบการปฏิบัติตามระบบการควบคุมภายในทุกไตรมาส
ซึ่งหากตรวจพบข้อบกพร่องที่เป็นสาระสำคัญก็จะรายงานต่อคณะกรรมการบริษัทโดยทันที

นอกจากการประเมินความเพียงพอของระบบการควบคุมภายในตามแนวทางของ COSO แล้ว
คณะกรรมการตรวจสอบยังได้ตรวจสอบงบการเงินประจำปีสิ้นสุด ณ วันที่ 31 กรกฎาคม 2555
โดยมีความเห็นว่างบการเงินดังกล่าวแสดงฐานะการเงินและผลการดำเนินงานที่ครบถ้วนถูกต้องตามหลักการบัญชีที่รับรองทั่วไป